Lincoln Motor Company

Lincoln Motor Company er en amerikansk bilprodusent som produserer biler av merket Lincoln. Dette er et bilmerke i luksusklassen. Merket er i dag eiet av Ford Motor Company.

Historie 
Firmaet ble grunnlagt i 1917 av Henry M. Leland. Leland var også en av grunnleggerne av Cadillac. Han forlot Cadillac-divisjonen i General Motors under første verdenskrig. Han startet firmaet Lincoln Motor Company for å bygge Liberty flymotorer. Etter krigen ble firmaets fabrikker bygget om til å produsere luksusbiler.

Lincoln fikk finansielle problemer under omstillingen og ble etterhvert kjøpt opp av Ford Motor Company i 1922 som fortsatt eier og produserer biler av merket Lincoln som en del av Lincoln-Mercury-divisjonen. Oppkjøpet av Lincoln var en personlig truimf for Henry Ford som hadde blitt tvunget ut av hans andre firma av en gruppe investorer ledet av Leland. Det firmaet ble døpt om til Cadillac.

Continental, som kom til å bli den viktigste bilen laget av Lincoln, startet sitt liv som et engangsprosjekt bil for Edsel Ford som han kunne bruke på sine ferier i Florida. Edsel ønsket en bil som hadde mere europeisk stil, ikke de firkantede bilene som farens firma laget. Continental viste seg å bli populær og planene ble lagt for å sette den i produksjon.

Continental Mark II ble produsert kortvarig av Continental-divisjonen fra april 1955 til juli 1956 før merket returnerte til å bli en Lincoln-modell igjen. Mark II hadde en listepris i USA på $10 000 som var den samme pris som en Rolls-Royce hadde det året. Edsel-divisjonen ble også slått sammen med Lincoln-Mercury-divisjonen i januar 1958. Divisjonen ble hetende Lincoln-Edsel-Mercury inntil man sluttet å produsere Edsel i 1960.

Så sent som i 1998 var Lincoln det mest solgte luksusmerket i USA, godt hjulpet av kjempesuksessen Navigator som er en stor SUV. I senere år har dog selskapet tapt terreng til japanske, europeiske og andre amerikanske konkurrenter fordi de ikke har hatt noen nye modeller. Selskapet arbeider med å rette på dette ved å utnytte deler fra andre av Fords divisjoner på verdensbasis slik at det blir mulig å få nye modeller fortere fra tengebrettet til butikkene. Det er blitt lovet flere nye modeller i perioden 2004 – 2008, og de har allerede sluppet en ny Mark LT pickup og har revitalisert det gamle Zephyr navnet.

Amerikanske presidentbiler 

Navnet på sitt firma hentet Leland fra sitt forbilde gjennom mange år Abraham Lincoln. Leland stemte på Lincoln i det første presidentvalg etter at han ble gammel nok til å stemme.

Lincoln har en lang historie med å levere limousiner til den amerikanske presidenten. Den første spesialbygde presidentbilen var en 1939 Lincoln V12 kabriolet som hadde klengenavnet ”Sunshine Special”. Denne ble benyttet av Franklin D. Roosevelt.  Den var i bruk inntil 1950. En 1950 Lincoln Cosmopolitan (”Bubble Top”) ble brukt av presidentene Harry S. Truman, Dwight D. Eisenhower, John F. Kennedy og en gang av Lyndon B. Johnson. Den ble pensjonert i 1965. Kennedybilen  var en 1961 Lincoln Continental kabriolet. Den var i bruk fra 1961 til 1977. Den ble radikalt bygget om til en panseret sedan etter mordet på Kennedy. En 1969 Lincoln ble benyttet av Richard M. Nixon og en 1972 Lincoln ble benyttet av presidentene Gerald Ford, Jimmy Carter og George Bush. En 1989 Lincoln er så langt den siste Lincoln benyttet av en amerikansk president. Cadillac har levert limusiner i 1983, 1993 og 2001.

Kongelige Lincolner 
Det norske slottet har hatt flere Lincoln i sin garasje. En førkrigs-Lincoln har vært ibruk av både Haakon VII, Olav V og Harald V. Denne er nå ikke lengre i veldig aktiv tjeneste.

De eier også en 1966 Lincoln kabriolet. Denne var lenge i privat eie, men ble kjøpt tilbake av Kongehuset i 2002.  I perioden den var i privat eie ble den lånt tilbake ved spesielle anledninger som da Haakon og Mette-Marit giftet seg. Den samme bilen ble benyttet da Harald og Sonja giftet seg, da var bilen i Kongehusets eie. Olav benyttet bilen mest på korte turer i Oslo. I lange perioder var den lengste turnen bilen hadde fra Slottet til Domkirken. Denne bilen har registreringsnummer A-5.

Olav fikk også en Lincoln Town Car i gave som fikk registreringsnummer A-7. Denne benyttet Olav mye selv. Denne er solgt og er nå på private hender.

Bilmodeller 

 Lincoln L-series (1920–1930)
 Lincoln K-series (1931–1939)
 Lincoln Zephyr (1936–1942), en bil som var priset mellom en vanlig Ford og en Lincoln.
 Lincoln-Zephyr Continental (1940–1942, 1946–1948), senere Lincoln Continental
 Lincoln Custom (1941–1942)
 Lincoln (hadde ikke noe mere navn) (1946–1951)
 Lincoln Sport (1949–1951)
 Lincoln Cosmopolitan (1949–1954)
 Lincoln Lido (1950–1951)
 Lincoln Custom (1955)
 Lincoln Capri (1952–1959)
 Continental Mark II (1956–1957), produsert mens Continental var en egen divisjon
 Continental Mark III (1958)
 Lincoln Premiere (1956–1960)
 Lincoln Continental (1961–2002)
 Lincoln Continental Mark III (1969–1971) 
 Lincoln Continental Mark IV (1972–1976)
 Lincoln Continental Mark V (1977–1979)
 Lincoln Continental Mark VI (1980–1983)
 Lincoln Versailles (1976–1980)
 Lincoln Continental Mark VII (1984–1992), fikk senere navnet Lincoln Mark VII
 Lincoln Mark VIII (1993–1998)
 Lincoln Town Car (1981- )
 Lincoln LS (2000- )
 Lincoln Zephyr (2006-)

SUV og pickupmodeller 

 Lincoln Blackwood (2002)
 Lincoln Navigator (1998- )
 Lincoln Aviator (2003- )
 Lincoln Mark LT (2005- )

Konseptbiler 
 Lincoln Futura

Se også  
 Liste over Lincoln-modeller

Eksterne lenker 
 
 Heritage side på Lincoln.com
 Forsmak på den nye Zephyr
 Mark LT fra Edmunds.com
 LincolnForums.com LincolnForums.com – et sted for eiere og entusiaster hvor de kan snake om sine biler.

 
Etableringer i 1917